Ramaphosa: Covid-19 ‘nog ŉ jaar of langer’ met onsPres. Cyril Ramaphosa. Foto: Elmond Jiyane, GCIS “Namate die afsonderingstydperk geleidelik verlig word, sal die lewe stadig terugkeer. Maar dit sal nie die lewe wees wat ons voorheen geken het nie.” Só voer pres. Cyril Ramaphosa aan in sy jongste nuusbrief. Volgens Ramaphosa is daar steeds baie onbekende aspekte rakende die pandemie, maar het kenners dit eens dat die virus nog lank wêreldwyd ŉ bedreiging vir openbare gesondheid sal bly. “Ons moet dus voorbereid wees om vir nog ŉ jaar of langer met die koronavirus in ons midde te leef. Ons moet voorbereid wees vir ŉ nuwe werklikheid waar die stryd teen Covid-19 deel van ons daaglikse bestaan word.” Ramaphosa het weereens benadruk dat die landwye afsonderingstydperk vir Suid-Afrika strategies tot voordeel was. “Dit het vir ons kosbare tyd gewen om ons gesondheidsorgstelsel voor te berei en beheermaatreëls in te stel. Dit het die oordrag vertraag en lewens gered.” Volgens Ramaphosa is Suid-Afrikaners, net soos ander lande se burgers, onrustig en gefrustreerd met die inperking van persoonlike vryhede. “Sedert die landwye afsonderingstydperk begin het, het die meeste Suid-Afrikaners die regulasies, wat vir hul eie gesondheid en veiligheid ingestel is, nagekom. Hulle het ŉ ingeligte besluit geneem om dit te doen, en verstaan dat dit nodig is vir hul eie lewe en dié van almal rondom hulle.” Die oorgang na die volgende fase van die reaksie op die Covid-19-pandemie, naamlik herstel, sal selfs moeiliker wees, skryf Ramaphosa. “Die risiko vir infeksies sal verhoog. Die druk op ons klinieke, hospitale en mediese personeel sal toeneem.” Ramaphosa skryf gesondheidskenners van oor die wêreld waarsku van ŉ “tweede golf” infeksies, namate openbare lewe hervat word. “In ŉ aantal lande, waaronder Duitsland, Iran en China, is daar ŉ toename in nuwe infeksies sedert hulle sekere beperkings verslap het. Hier by ons sal dit nie anders wees nie. Ons kan en moet verwag dat infeksies sal styg namate meer mense weer werk toe gaan. Ons moet die werklikheid aanvaar, ons daarop voorberei en daarby aanpas.” Die volgende fase van die nasionale reaksie handel volgens Ramaphosa ewe veel oor kontinuïteit as oor verandering of innovering. “Ons sal ons intensiewe siftings-, toets- en gevallebestuursprogram versterk. Ons sal nuwe maatreëls instel om kontakopsporing meer doeltreffend te maak. Ons sal die massa-ontsmetting van werkplekke, openbare vervoer en ander ruimtes moet toepas.” Volgens Ramaphosa moet die verslapping van die afsonderingsregulasies nie tot onverskillige gedrag deur individue of roekelose praktyke deur ondernemings lei nie, net omdat hulle gretig is om hul bedrywighede te hervat ten koste van mense se gesondheid nie. “Die koronavirus-krisis sal verbygaan. Maar solank dit ŉ bedreiging inhou vir menselewens moet ons waaksaam, ywerig en verantwoordelik bly. Nou meer as ooit word ons almal se lot bepaal deur die gedrag van elke individu.” Pres. Cyril Ramaphosa. Foto: Elmond Jiyane, GCIS Die afsonderingstydperk is begin Mei tot vlak 4 aangepas wat beteken talle mense het weer begin werk met ondernemings in sekere sektore wat hul bedrywighede kon hervat. “Die nasionale koronavirus-waarskuwingsvlak is nou op 4, wat beteken dat uiterste voorsorgmaatreëls steeds ingestel bly om gemeenskapsoordrag te beperk. Ons doel is om die waarskuwingsvlak konstant te verlaag deur die infeksiekoers te beperk en ons gesondheidstelsel gereed te maak vir die onvermydelike toename in gevalle.” Ramaphosa meen die verandering wat mense in hul gedrag gaan maak, sal uiteindelik die land se sukses bepaal om die virus die hoof te bied. “Selfs ná die afsonderingstydperk, veral ná die tydperk, sal ons steeds sosiale afstand moet handhaaf, gesigsmaskers moet dra, gereeld hande moet was en kontak met ander mense moet vermy. Ons gaan werkplekke, skole, universiteite, kolleges en ander openbare plekke moet herorganiseer ten einde oordrag te beperk.” Die wyses waarop aanbidding, sosialisering, oefening en samekoms plaasvind, gaan verander moet word ten einde die geleentheid vir die virus om te versprei, te beperk. “Dit is ŉ werklikheid wat lande oor die wêreld in die gesig staar,” skryf Ramaphosa. “Selfs die lande wat hul afsonderingsregulasies begin verslap het, doen dit tentatief en met groot omsigtigheid.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.